
Nr. 22/426


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru ratificarea Acordului – cadru de Împrumut între România şi Banca de Dezvoltare a Consiliului Europei, destinat finanţării proiectului „Iniţiativa Copiii Străzii”, semnat la Bucureşti la 22 noiembrie 2005 şi la Paris la 5 decembrie 2005, cu care comisia noastră a fost sesizată în fond cu adresa Biroului Permanent nr. PL.x. 514  din 31 mai 2006 .
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru ratificarea Acordului –cadru de Împrumut 
între România şi Banca de Dezvoltare a Consiliului Europei,

destinat finanţării proiectului „Iniţiativa Copiii Străzii”, 

semnat la Bucureşti la 22 noiembrie 2005 şi la Paris la 5 decembrie 2005 
Cu adresa nr.PL.x.514 din 31 mai 2006, Biroul Permanent conform art. 95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru ratificarea Acordului – cadru de Împrumut între România şi Banca de Dezvoltare a Consiliului Europei, destinat finanţării proiectului “Iniţiativa Copiii Străzii”, semnat la Bucureşti la 22 noiembrie 2005 şi la Paris la 5 decembrie 2005.

La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru muncă şi protecţie socială, Comisiei pentru politică externă.
Prezentul proiect de Lege are ca obiect de reglementare ratificarea Acordului – cadru de Împrumut dintre România, prin Ministerul Finanţelor Publice şi Banca de Dezvoltare a Consiliului Europei, pentru finanţarea proiectului „Iniţiativa Copiii Străzii”, semnat la Bucureşti la 22 noiembrie 2005 şi la Paris la 5 decembrie 2005, în valoare de 3,3 milioane euro.
Beneficiarul Împrumutului va fi Ministerul Muncii, Solidarităţii Sociale şi Familiei. Negocierile referitoare la Acordul cadru de împrumut s-au purtat prin corespondenţă între reprezentanţii Ministerului Finanţelor Publice, reprezentanţii Autoritatea Naţională pentru Protecţia Drepturilor Copilului şi reprezentanţii Băncii de Dezvoltare a Consiliului Europei (BDCE). 
În cadrul Autorităţii Naţionale pentru Protecţia Drepturilor Copilului urmează să se înfiinţeze Unitatea de Management a Proiectului care va coordona acest proiect. 
Obiectivul principal al proiectului îl reprezintă crearea a 20 de centre care vor oferi adăpost de zi sau de noapte, pentru 300 de copii, şi pregătirea a 150 de lucrători sociali, în special în domeniul prevenirii şi eliminării dependenţei de droguri.

Costul estimat al proiectului, prevăzut a se implementa pe o perioadă de 3 ani, este de 4,782 mil. euro (fără taxele şi impozitele datorate pe teritoriul României) şi va avea următoarele surse de finanţare: împrumutul acordat de Banca de Dezvoltare a Consiliului Europei, în valoare de 3,3 mil. euro, alocaţii de la bugetul de stat în valoare de 0,477 mil. euro, alocaţii de la bugetul administraţiei publice locale în valoare de 0,885 mil. euro şi contribuţia donatorilor în valoare de 0,12 mil. euro.

Termenii şi condiţiile împrumutului Băncii de Dezvoltare a Consiliului Europei (BDCE) sunt: valuta de denominare euro; perioada de rambursare: 15 ani din care 5 ani perioada de graţie pentru fiecare tranşă disponibilizată din împrumut; se va plăti un comision de neefectuare a tragerilor de 0,50% aplicat la diferenţa dintre sumele care trebuiau să fie trase şi sumele disponibilizate efectiv; dobânda va fi bazată pe dobânda EURIBOR la depozitele pe 6 luni pentru euro, plus o marjă, care în situaţiile anterioare s-a situat la maximum 0,51% care acoperă cheltuielile administrative ale Băncii.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor domnul Secretar de Stat Bogdan Adrian Panait şi domnul Inspector Superior Turturea Nicu Sorin din partea Autorităţii Naţionale pentru Protecţia Drepturilor Copilului iar din partea Ministerului Finanţelor Publice au participat domnul Consilier superior Tudor Răzvan şi doamna Director General Carmen Ghiţă.
La lucrările comisiei au participat 19 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului, Camera Deputaţilor fiind prima Cameră sesizată.
In urma dezbaterii proiectului de Lege pentru ratificarea Acordului – cadru de Împrumut între România şi Banca de Dezvoltare a Consiliului Europei, destinat finanţării proiectului „Iniţiativa Copiii Străzii”, semnat la Bucureşti la 22 noiembrie 2005 şi la Paris la 5 decembrie 2005, în şedinţa din data de 20 iunie 2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


   Expert parlamentar:

Luminiţa Popescu

